《和许月湖游鼓山》
宋代·陈宓

伐坐尘坌中，秋汗正浃背。
闻君游鼓山，骑马破烟霭。
不向晓中看，安得识眉黛。
飘然出樊笼，始觉此身大。
登高望四远，何物非砺带。
行窥灵源洞，往往众仙会。
青山为佳人，分外作幽态。
而我俗缘重，不到清凉界。
新诗时一吟，忽在千岩外。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。